**Uporaba orodja MAHARA za poučevanje z e-portfelji pri študentih s posebnimi potrebami**

Pri uporabi orodja za pripravo ali vrednotenje e-portfeljev je za študente s posebnimi potrebami treba biti pozoren na dva vidika dostopnosti. Prvi je dostopnost samega orodja Mahara, drug vidik pa je dostopnost vsebine, ki jo ustvarjajo tako pedagoški delavci kot študenti.

Mahara na svoji spletni strani navaja, da ob pravilni konfiguraciji dosega skladnost z zahtevami Direktive EU o dostopnosti spletišč in mobilnih aplikacij organov javnega sektorja in da dostopnost izboljšujejo. V primeru, da študenti poročajo o nedostopnosti, se lahko posvetujete s [skrbniki SIO](https://listovnik.sio.si/about.php).

Izzivi pri samostojnem delu

Pri študentih s posebnimi potrebami je treba nameniti nekoliko več pozornosti usposabljanju za uporabo orodja. Slednje je še posebej pomembno, če imajo študenti težave z vidom ali težave s pozornostjo, zaznavanjem in prostorsko orientacijo, saj orodja ne morejo uporabljati tako intuitivno.

Skupaj s študenti s posebnimi potrebami se prepričajte, da orodje lahko uporabljajo s svojimi drugimi podpornimi programi, kot so povečevalnik ali bralnik zaslona, brez uporabe miške, zgolj z bližnjicami na tipkovnici ipd. Nekaj bližnjic za tipkovnico je navedenih v [Priročniku za uporabo](https://manual.mahara.org/en/19.04/intro/introduction.html) v poglavju 2.9.

Nekateri študenti imajo lahko težave pri samem načrtovanju, organizaciji in upravljanju z nalogami, gradivom in časom. To so npr. študenti z Aspergerjevim sindromom, študenti z motnjami avtističnega spektra, študenti z disleksijo. Tudi študenti s težavami v duševnem zdravju imajo lahko težave z organizacijo dela in opravljanjem nalog zaradi težav z zbranostjo ali pomanjkanjem motivacije, zato podajte jasna navodila in korake (morda skupaj z vmesnimi roki), da bodo lažje prišli do končnega cilja. Študente lahko tudi spodbudite, da svoje študijske aktivnosti načrtujejo ob podpori funkcionalnosti »*Moje učenje«*, v kateri si postavijo cilje, popišejo predznanje, evalvirajo potek ipd.

Priporočila za gradiva

Še posebej takrat, ko študenti pripravljajo skupinske e-portfelje ali e-portfelje, ki jih bodo medvrstniško ocenjevali, je treba posebno pozornost nameniti dostopnosti same vsebine, da bodo lahko vsebino ocenjevali tudi študenti s posebnimi potrebami. Pri skupinskem delu je smiselno nameniti več pozornosti sami vključitvi študenta s posebnimi potrebami v skupino in biti na razpolago za morebitne izzive pri razporeditvi vlog ter aktivnostih. Več o vsebini je bilo podrobneje naslovljeno v smernicah za *Uporabo metode sodelovalnega učenja pri študentih s posebnimi potrebami*.

E-portfelji morajo imeti jasno strukturo in navigacijo, uporabljati je treba naslove in podnaslove, vsem slikovnim elementom je treba dodati tekstovne opise, multimedijskim vsebinam pa je treba dodati dobesedni prepis (transkript). Videom, za katere zgolj s poslušanjem ni možno razumeti vsebine, je treba dodati tekstovni ali zvočni opis dogajanja. Pri ustvarjanju vsebine se odsvetuje tudi uporaba funkcije »*Zložljivo«*, ki med ogledom pogleda skrije celoten blok in lahko zmede študenta z okrnjeno funkcijo vida ali otežuje delo nekomu, ki ima težave s fino motoriko. Če je mogoče, se izognite tudi postavitvam strani s podrobno razdrobljeno vsebino na več stolpcev in vrstic.

Hkrati se je treba zavedati, da morda vsem študentom ni všeč vizualno bogata vsebina, ali pa niso vešči v oblikovanju le-te, zato naj bo vizualna podoba le eden od kriterijev za vrednotenje e-portfelja.

Pri študentih z disleksijo, okvaro vida ali sluha, upoštevajte, da Mahara sicer preverja črkovanje, preverjanje slovnice pa ne deluje dobro, zato je verjetnost napak, ki jih študenti niso opazili in popravili, večja.